Simon Emil Ammitzbøll (RV), 2008-04-09:
Ja, det er ikke, fordi der har været folketingsvalg siden sidste forslag, at jeg kommer på efter fru Line Barfod.
Jeg skal beklage, at jeg først indfinder mig på nuværende tidspunkt.
Hvorom alting er, har Det Radikale Venstre positive vibrationer i forhold til dette beslutningsforslag fremsat af SF, når der foreslås, at der kan skabes mulighed for, at der kan ske en hel eller delvis eftergivelse af sagsomkostninger i straffesager efter endt afsoning, og også at der skal ske en eftergivelse af sagsomkostningerne for personer, som ikke har begået ny kriminalitet i en periode på 5 år efter endt afsoning.
Intentionen er i hvert fald ufattelig god.
Der er en lang række straffesager, hvor det, at man skal betale sagsomkostninger, ikke alene udgør en form for - i hvert fald sådan opfattet - ekstra straf, men i virkeligheden kan ende med at være en værre straf, selv om det selvfølgelig ikke er en del af straffen, end selve den sanktion, som samfundet pådømmer den enkelte i en retssag.
Tidligere var det også sådan, at man skulle betale for opholdet i fængslerne, hvilket bare gjorde gældsfælden endnu større.
Det må være i vores alle sammens interesse, at der er så lidt kriminalitet i det danske samfund som overhovedet muligt.
Der er en risiko for, at hvis man fastholder tidligere kriminelle, der har afsonet deres straf i fængslet, i en gældsfælde en lang tid, kan det ikke betale sig for dem at arbejde; det kan være en vej ud i ny kriminalitet.
Det synes vi er en rigtig dårlig ting.
Når det er sagt, er der en lang række komplikationer, man selvfølgelig skal overveje i forhold til det her beslutningsforslag: Hvor mange penge får staten ind, som det er nu?
Vil der være en eller anden form for udgift, og hvilken størrelse vil den have?
Hvordan vil det påvirke, om den enkelte vil være villig til at tage et arbejde?
Kan det overhovedet betale sig at arbejde de første 5 år, hvis man ved, at man efter 5 år ikke skal betale noget tilbage, men at man skal betale stort set hele sin løn de første 5 år?
Altså, der kan være mange tekniske komplikationer ved det her forslag.
Jeg vil sige, at jeg synes, det var meget positivt, at justitsministeren nævnte, at der jo ikke alene er en arbejdsgruppe under Justitsministeriet, som barsler med nogle forslag vedrørende det her emne senere i 2008, men at Skatteministeriet åbenbart også sidder og diskuterer de her spørgsmål.
Justitsministeren kunne så ikke løfte sløret for, hvad det er, Skatteministeriet overvejer, men man må gå ud fra, at det er noget, der er relevant for det her beslutningsforslag, siden justitsministeren vælger at bemærke det i denne sammenhæng.
Jeg synes i virkeligheden, at det, der kunne være interessant, er, at vi kan spørge lidt ind til nogle ting i forhold til det her beslutningsforslag i udvalgsarbejdet.
Vi kan blive klogere og dermed lidt mere velforberedte til det arbejde, vi skal lave vedrørende gældsinddrivelse, gældssanering osv. i forbindelse med folk, der er blevet dømt i straffesager, når vi kommer til den diskussion i efteråret 2008.
Med det kan vi konkludere, at Det Radikale Venstre sådan set er positiv over for intentionerne i forslaget.
Vi vil gerne være med til at spørge ind og blive klogere ved hjælp af det her forslag, og så venter vi os meget af regeringens initiativer senere på året.